REGOLAMENT TAL-KUMMISSJONI (KE) Nru 1974/2005
tat-2 ta’ Diċembru 2005
li jemenda l-Annessi X u XI għar-Regolament (KE) Nru 999/2001 tal-Parlament Ewropew u tal-Kunsill dwar il-laboratorji ta’ referenza nazzjonali u materjal speċifikat ta’ riskju
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 999/2001 tal-Parlament Ewropew u tal-Kunsill tat-22 ta' Mejju 2001 li jistabblixxi regoli għall-prevenzjoni, kontroll u eradikazzjoni ta' ċertu enċefalopatija sponġiformi li tinxtered (1), u b'mod partikolari l-ewwel paragrafu ta' l-Artikolu 23 tiegħu,
Billi:
(1)
Ir-Regolament (KE) Nru 999/2001 jistabbilixxi lista ta’ laboratorji nazzjonali deżinjati għall-Enċefalopatija Sponġiformi li Tinxtered (TSEs).
(2)
Ċerti Stati Membri nnotifikaw lill-Kummissjoni b’xi bidliet fl-isem u l-indirizz tal-laboratorji ta’ referenza nazzjonali tagħhom, għalhekk il-lista ta’ dawk il-laboratorji għandha tiġi aġġornata.
(3)
Ir-Regolament (KE) Nru 999/2001 jiddeżinja ċerti tessuti ta' annimali bovini bħala materjal speċifikat ta' riskju u jistabbilixxi r-regoli għat-tneħħija tiegħu.
(4)
Ir-Regolament (KE) Nru 999/2001 jipprevedi li l-esportazzjoni tal-materjal speċifikat ta’ riskju hija projbita iżda tista’ tiġi awtorizzata biss bil-ħsieb tal-qirda aħħarija tiegħu. Miżuri ta’ tranżizzjoni stabbiliti fl-Anness XI għal dak ir-Regolament jipprevedu li l-karkassi, in-nofs-karkassi u kwartijiet li ma fihomx materjal speċifikat ta’ riskju minbarra l-kolonna vertebrali jistgħu jiġu mibgħuta lil Stat Memrbu ieħor, fejn kolonna vertebrali għandha titneħħa skond il-leġiżlazzjoni Komunitarja. Mhux żgur li għandha titneħħa l-kolonna vertebrali fil-każ ta' esportazzjonijiet lejn pajjiżi terzi. Għal raġunijiet ta’ sikurezza fl-ikel, eċċezzjoni bħal din m’għandhiex titħalla għall-esportazzjonijiet tal-materjal speċifikat ta’ riskju.
(5)
Fl-Opinjoni tiegħu tad-9 ta’ Diċembru 1997 il-Kumitat ta’ Ġestjoni Xjentifiku (SSC) issuġġerixxa lista ta’ materjali speċifikati ta’ riskju (SRM) fl-annimali bovini li m'għandhomx jiġu kkunsmati mill-bniedem u l-annimali abbażi ta’ l-infettività relattiva tat-tessut, l-ispeċi u l-età. Din l-opinjoni ġiet reveduta u aġġornata mill-opinjonijiet ta’ l-SSC dwar ir-riskju ta’ l-Enċefalopatija Sponġiformi tBovina (BSE) fi Frar ta’ l-1998, fuq l-esponiment tal-bniedem għar-riskju permezz ta’ l-ikel fir-rigward tal-BSE f’Diċembru 1999, dwar l-esponiment orali tal-bnedmin għall-aġent tal-BSE f’April tas-sena 2000 u dwar l-infettività tad-distribuzzjoni tat-TSE fit-tessuti tal-bhejjem li jixtarru f’Jannar ta’ l-2002.
(6)
L-SSC qies li huwa estremament improbabbli li qabel it-30 xahar is-sistema nervuża tkun infettata b’mod osservabbli anke fil-bhejjem esposti għall-infezzjoni sa minn meta jkunu għoġġiela. Minkejja dan, l-osservazzjoni eċċezzjonali ta’ annimali żgħar b’sinjali kliniċi ta’ BSE tat lok għal strateġija meqjusa u, għalhekk, l-SSC rrakomanda it-tneħħija ta’ SRM varji mill-bhejjem ta’ 12-il xahar jew akbar. Dik ir-rakkomandazzjoni wasslet għad-deċiżjoni ta' ġestjoni li tistabbilixxi limitu ta' età għat-tneħħija ta' ċerti SRM fl-annimali bovini ta' tnax-il xahar.
(7)
Fatturi differenti jindikaw tendenza favorevoli fl-epidemija tal-BSE u titjib ċar tas-sitwazzjoni fis-snin riċenti minħabba l-miżuri tat-tnaqqis tar-riskju fis-seħħ, partikolarment, il-projbizzjoni sħiħa ta’ l-għalf u t-tneħħija u l-qirda ta’ l-SRM. Barra minn hekk, rapporti ta’ spezzjonijiet jindikaw li ttejbet l-implimentazzjoni tar-rekwiżiti tal-BSE fl-Istati Membri. Wara li titqis l-evoluzzjoni ta’ l-epidemija tal-BSE u dejta ġdida disponibbli mill-istudji tal-patoġenisi tal-BSE, il-Kummissjoni Ewropea ressqet mandat ġdid għall-Aworità Ewropea tas-Sikurezza Alimentari f’Ottubru ta’ l-2004 għal evalwazzjoni tal-limitu ta’ l-età għat-tneħħija ta’ l-SRM fil-bovini.
(8)
L-età medja tal-każi tal-BSE rapportati fil-UE telgħet minn 86 għal 108 xahar bejn l-2001 u l-2004. Erba' każi ta’ BSE biss ta’ taħt l-età ta’ 35 xahar minn total ta’ 6 520 każ ta’ BSE fuq total ta’ qrib il-41 miljun annimal ttestjat mill-2001 ġew irrapportati.
(9)
Fl-opinjoni tagħha tat-28 ta’ April 2005 l-EFSA kkonkludiet li fuq il-bażi ta’ l-għarfien xjentifiku attwali l-infettività osservabbli tidher f’madwar 3/4 mill-perjodu ta’ l-inkubazzjoni.
(10)
Għalhekk teżisti bażi xjentifika għar-reviżjoni tal-limitu ta’ l-età għat-tneħħija ta’ ċerti SRM mill-annimali bovini, partikolarment fir-rigward tal-kolonna vertebrali. Bil-ħsieb ta’ l-iżvilupp ta’ l-infettività fis-sistema nervuża ċentrali waqt il-perjodu ta’ inkubazzjoni, l-istruttura ta’ l-età tal-każi pożittivi għall-BSE u t-tnaqqis fl-esponiment tal-bhejjem mwielda wara l-1 ta’ Jannar 2001 il-limitu ta’ l-età għat-tneħħija tal-kolonna vertebrali, inkluż l-għerq dorsali ta’ l-annimali bovini bħala materjal speċifikat ta’ riskju jista’ jiżdied għal 24 xahar. Dan il-limitu ta’ età jista’ jiġi revedut fid-dawl ta’ l-evalwazzjoni tat-tifqigħa tal-BSE.
(11)
Ir-Reġolament (KE) Nru 999/2001 għandu għalhekk jiġi emendat kif jixraq,
(12)
Il-miżuri previsti f’dan ir-Regolament huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
L-Annessi X u XI tar-Regolament (KE) Nru 999/2001 huma emendati skond l-Anness ma' dan ir-Regolament.
Artikolu 2
Dan ir-Regolament jidħol fis-seħħ fl-għoxrin ġurnata wara dik tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Jibda japplika mill-1 ta' Jannar 2006.
Dan ir-Regolament ser jorbot fl-intier tiegħu u huwa direttament applikabbli fl-Istati Membri kollha.
Magħmul fi Brussell, nhar it-2 ta’ Diċembru 2005.